**GUVERNUL ROMÂNIEI**



**HOTĂRÂRE**

**pentru aprobarea finanţării din Fondul pentru mediu a proiectelor de
extindere şi schimbarea destinaţiei, conversia sau modernizarea reţelelor de transport şi distribuţie a gazelor, cu condiţia ca aceste investiţii să pregătească reţelele pentru adăugarea în sistem şi a gazelor cu emisii reduse de carbon**

 În temeiul art. 108 din Constituţia României, republicată, şi al art. 13 alin. (1) lit. ii) şi alin. (512) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare,

 **Guvernul României adoptă prezenta hotărâre.**

 **Art. 1** - Se alocă din Fondul pentru mediu, sub formă de finanţare nerambursabilă, suma de 802.836.518,67 lei, pentru realizarea proiectelor privind extinderea şi schimbarea destinaţiei, conversia sau modernizarea reţelelor de transport şi distribuţie a gazelor, cu condiţia ca aceste investiţii să pregătească reţelele pentru adăugarea în sistem şi a gazelor cu emisii reduse de carbon, prevăzute în anexa care face parte integrantă din prezenta hotărâre.

 **Art. 2 -** Administrația Fondului pentru Mediu, denumită în continuare, *AFM*, asigură finanțarea cheltuielilor aferente investițiilor pentru care au fost încheiate contracte de finanțare prin Programul Operațional Infrastructură Mare 2014-2020 în cadrul Axei Prioritare 8 - Sisteme inteligente şi sustenabile de transport al energiei electrice şi gazelor naturale, Obiectivul Specific  8.2 - Creşterea gradului de interconectare a Sistemului Naţional de Transport a gazelor naturale cu alte state vecine și care nu sunt eligibile pentru etapizare în cadrul Programului Dezvoltare Durabilă 2021-2027, în vederea finalizării proiectelor.

 **Art. 3** - (1) Suma prevăzută la art. 1 se acordă în baza contractelor de finanţare încheiate între AFM și beneficiarii prevăzuți în anexă.

 (2) Finanțarea prevăzută la art. 1 se acordă inclusiv pentru decontarea de către AFM a acelor categorii de cheltuieli aferente investițiilor/lucrărilor, prestări de servicii, achiziției de bunuri contractate și/sau achiziționate, după caz, efectuate de beneficiarii prevăzuți în anexă, în cadrul proiectelor prevăzute la art. 1, înainte de încheierea contractelor de finanțare cu AFM, sub condiția ca respectivele cheltuieli să nu fi fost susținute din alte fonduri structurale ori din ajutoare de stat/minimis.

 (3) Pentru punerea în aplicare a prevederilor art.1 se respectă, în mod corespunzător, procedura prevăzută la art. 15^3 din Ordonanța de urgență a Guvernului nr.115/2011 privind stabilirea cadrului instituţional şi autorizarea Guvernului, prin Ministerul Finanțelor, de a scoate la licitaţie certificatele de emisii de gaze cu efect de seră atribuite României la nivelul Uniunii Europene, aprobată cu modificări prin Legea nr. 163/2012, cu modificările și completările ulterioare.

 **Art. 4** - Contractele de finanțare nerambursabilă prevăzute la art. 3 se încheie în baza documentelor depuse de beneficiari pentru obținerea finanțării din fonduri externe nerambursabile, prevăzută la art. 2, deținute de către Ministerul Investițiilor și Proiectelor Europene, după verificarea respectării de către beneficiari a condițiilor prevăzute la art. 14 din Ordonanța de urgență a Guvernului nr. 196/2005 privind Fondul pentru mediu, aprobată cu modificări și completări prin Legea nr. 105/2006, cu modificările și completările ulterioare.

 **Art. 5** - (1) În cadrul contractelor de finanțare prevăzute la art. 3, termenul de finalizare a proiectelor este 31 decembrie 2026, dată la care acestea sunt finalizate fizic/implementate integral și funcţional, dată demonstrată prin Raportul final al beneficiarului, însoţit de documente justificative în acest sens.

 (2) Distinct de raportul prevăzut la alin. (1), până la data de 31 mai a fiecărui an din perioada de implementare a investițiilor prevăzute la art. 2, beneficiarii raportează AFM modul de utilizare a sumelor din veniturile obţinute în urma scoaterii la licitaţie a certificatelor de emisii de gaze cu efect de seră, cantitatea de emisii de gaze cu efect de seră, exprimată în tone de dioxid de carbon echivalent, redusă prin implementareaproiectelor în anul precedent, precum şi orice alte informaţii suplimentare referitoare la utilizarea veniturilor.

 (3) AFM comunică autorităţii publice centrale pentru protecţia mediului datele obținute potrivit alin. (2), în vederea raportării către Comisia Europeană.

 **Art. 6** - Monitorizarea proiectelor finanțate este realizată de către AFM, pentru o perioadă de 5 ani de la data finalizării proiectului și are în vedere respectarea condițiilor și obligațiilor impuse de contractele de finațare nerambursabilă.

 **Art. 7 -** Predarea-preluarea documentațiilor necesare finanțării investițiilor din cadrul proiectelor prevăzute la art. 1 se realizează, pe bază de protocol încheiat între  AFM și Ministerul Investițiilor și Proiectelor Europene,anterior încheierii contractelor de finanțare nerambursabilă prevăzute la art. 3 alin. (1).

**PRIM-MINISTRU**

**ION- MARCEL CIOLACU**